|  |  |
| --- | --- |
| logo og navn | adresse |
|      | Sagsnr. 14-689Vores ref. MSMDeres ref.  |
|  | Den 31. august 2014 |

# Høringssvar fra LO vedrørende Høring over udkast til bekendtgørelse om erhvervsuddannelser (hovedbekendtgørelsen)

LO kvitterer for modtagelsen af udkastet til hovedbekendtgørelse. Vi konstaterer, at der fra ministeriet er givet en meget kort høringsfrist i forhold til bekendtgørelsens omfang og betydning. Dette giver en betydelig risiko for uhensigtsmæssigheder og modsigelser i regelsættet. Derfor er det LO’s opfattelse at den samlede bekendtgø-relse må gøres til genstand for en revurdering senest i foråret 2015.

Generelt opfatter LO forslagene til ændringer i bekendtgørelsen som en passende implementering af den politiske aftale. Der er dog visse områder, hvor vi ønsker præciseringer og/eller ændringer.

## Grundforløbets del 2 og grundforløbsprøven

Et centralt element i reformen er, at kvaliteten i erhvervsuddannelserne skal løftes. Et vigtigt element i dette er, at grundforløbet er omlagt, så del 2 er specifikt målrettet et bestemt hovedforløb. Dette skal sikre, at eleverne har et fagligt niveau, der giver dem bedre mulighed for at få en praktikplads og samtidig være grundlag for, at der kan nås højere niveauer i hovedforløbet. Det er LO’s opfattelse, at dette bør fremgå af bekendtgørelsen LO har følgende konkrete bemærkninger til de enkelte ændringer:

§ 21 stk. 1: Her bør det præciseres, at undervisningen også skal give eleverne faglige og personlige forudsætninger for at få en praktikplads inden for de hovedforløb, grundforløbet retter sig imod.

LO anser det som en svækkelse, at grundforløbsprøven inden for en række fag fastsættes til at kunne vare fra ½-7 timer. Denne tidsramme er alt for snæver til at eleven kan præstere et praktisk produkt, der kan danne grundlag for en vurdering af elevens faglige egnethed. 7 timer vil ikke kunne give et retvisende billede af, om eleven har forståelse for de grundlæggende konstruktioner og arbejdsmetoder, der anvendes i uddannelsen og vil kun omfatte ganske få af de kompetencer, som er overgangskrav til hovedforløbet. Der er en fare for, at det vil blive en ren teoriopgave uden tid til en praktisk opgave. Der er ligeledes en risiko for, at en sådan prøve vil favorisere de elever, der er gode til både mundtlig og skriftlig kommunikation på bekostning af de elever, som er fagligt dygtige håndværkere. En længerevarende prøve kunne fx organiseres med inspiration fra eksamensprojektet i htx.

§ 22 stk. 4: Denne § udvides med, at hvis prøven omfatter fremstilling af et konkret produkt, kan den vare op til 2 uger.

LO mener, at det med den forøgede betydning af grundforløbsprøven er nødvendigt at sikre, at elever inden for samme uddannelse prøves på samme niveau og i de samme kompetencer. Det vil være en trussel mod uddannelsernes generelle kvalitet, hvis der er skoler, der stiller høje faglige krav, mens der er andre, hvor kravene er væsentligt lavere. Eksamensbekendtgørelsen for erhvervsuddannelsernes § 2 giver mulighed for, at bekendtgørelserne kan fastlægge, at det ikke er skolen, der udsteder opgaven, eller at skoler, der udbyder samme uddannelse, stiller samme opgave.

På denne baggrund foreslår LO, at der findes en form, hvorefter det kan sikres, at grundforløbsprøverne på skoler, der udbyder samme uddannelse, har samme niveau og at prøvens indhold udarbejdes i dialog med det faglige udvalg.

§ 22 stk. 5: De skoler, der udbyder grundforløbets del 2 til en bestemt uddannelse, skal som hovedregel stille samme opgave. Hvis enkelte skoler afviger fra dette, skal prøven godkendes af Undervisningsministeriet og det faglige udvalg skal orienteres.

§ 22 stk. 6: Formuleringen ”sender opgaven ” ændres til ”sender den stillede opgave til det faglige udvalg 2 uger før prøveafholdelsen”.

§ 23: Der tilføjes, at hovedforløbsskolerne skal godkende, at undervisningen og grundforløbsprøven kan danne grundlag for optagelse til skoleundervisning på hovedforløbet.

Grundforløbets del 2 er ligeledes den direkte indgang til en erhvervsuddannelse for alle, der ikke kommer direkte fra folkeskolen. Da grundforløbets del 2 er specifikt målrettet en uddannelse, er der en ekstra forpligtelse for skolerne til at vejlede elever både inden de begynder og i forbindelse med den indledende realkompetence-vurdering. Dette bør præciseres i bekendtgørelsen.

## Talentspor og højniveaufag

Sikringen af, at alle elever udfordres til at nå fagligt så høje niveauer, som deres lyst og evner rækker til, er en vigtig del af reformen. Det er for LO vigtigt at fastholde, at dette ikke først og fremmest drejer sig om at nå niveauer, der giver mulighed for at fortsætte på videregående uddannelse, men drejer sig om at nå det højst mulige niveau inden for fagets kernefaglighed. Samtidig ser vi en fare for, at det sker en devaluering af betydningen af højniveaufag og talentspor, da alle af markedsførings-mæssige grunde gerne vil have et sådant, men måske ikke i alle tilfælde kan levere det nødvendige niveau.

I udkastet til hovedbekendtgørelse bliver talentsporet defineret ved, at 25 pct. af skoleundervisningen i hovedforløbet foregår på højere niveau, end det obligatoriske. Det er de faglige udvalg, der fastlægger både det obligatoriske niveau af skoleundervisningen og hvilken del af undervisningen, der skal foregå på et højere niveau i talentsporet.

LO kan på denne baggrund ikke umiddelbart tilslutte sig, at minimumskravet fastsættes til 25 pct., men ønsker en dialog med ministeriet for at afklare, om minimumskravet bør sættes højere. Dette afhænger af, hvordan ministeriet og arbejdsmarkedets parter når frem til at definere et højere niveau end det obligatoriske. Det er LO’s mål, at talentsporet med udgangspunkt i den enkelte uddannelses kernefaglighed skal være et særligt stærkt ”varemærke”.

Derfor ønsker LO at ministeriet i dialog med parterne laver en præcisering af, hvad der menes med obligatorisk niveau og hvad der på denne baggrund kendetegner talentspor. Det bør lige-ledes klargøres, hvad der menes med fag på højere niveau end det obligatoriske og fag på højeste niveau.

§34: ”25 pct.” ændres til ”hovedparten af skoleundervisningen”.

§ 36: Det bør her præciseres, at et talentspor har fokus på at nå det højeste niveau inden for fagets kernefaglighed og det skal beskrives i uddannelsesordningen, hvordan dette nås inden for alle relevante fag.

§ 36 stk. 2: Denne bør ændres således, at hvis en elev ikke har mulighed for at deltage i denne type træning som en del af et talentspor, skal det tilbydes ved siden af den normale undervisning.

Det er LO’s opfattelse, at det skal fremgå af uddannelsesbeviset, hvis fag er taget på højniveau eller eleven har fulgt et talentspor.

Endelig mener LO, at det i den videre udvikling af talentspor og højniveaufag er nødvendigt at afklare, hvordan praktikken i virksomheden kan understøtte dette, da denne del jo typisk udgør 75 pct. af uddannelsestiden.

## Erhvervsuddannelse for voksne

Det er vigtigt for LO, at erhvervsuddannelse for voksne på alle punkter lever op til at nå samme slutmål som erhvervsuddannelse for unge. Samtidig skal erhvervsuddan-nelse for voksne være tilrettelagt på en sådan måde, at den tager højde for, at voksnes livs- og arbejdssituation ofte er anderledes end de unges og at de voksne ofte har en række reale kompetencer, som kan danne grundlag for afkortning af uddannelsen.

Det fremgår, at skoleundervisningen i euv1 (uden praktik) som ”hovedregel” skal gennemføres som sammenhængende forløb. Bl.a. som konsekvens af de forskellige muligheder for individuel afkortning af det standardiserede forløb, vil sammenhæn-gende forløb efter vores vurdering blive undtagelsen og ikke ”hovedreglen”.

§ 13 stk.5: LO foreslår, at der ikke stilles krav om et sammenhængende forløb.

LO finder det rigtigt, at man i tilrettelæggelsen af grundforløbene tager udgangspunkt i, at der er forskellige sociale og pædagogiske behov hos unge og voksne. Når det imidlertid drejer sig om skoleopholdene på hovedforløbene, mener vi, at tilrettelæg-gelsen af den faglige undervisning og muligheden for at lære af hinanden vejer tunge-re. Derfor spiller de forskellige pædagogiske og sociale behov en mindre rolle her.

§ 16 stk. 2: Det indføjes, at hovedreglen om samlæsning alene gælder for grundsfor-løbsundervisningen.

Af lovens § 66 fremgår det, at de faglige udvalg skal udvikle standardiserede hoved-forløb, som skal afkortes i forhold til hovedforløbene for unge. Dette fremgår endvi-dere af udkastet til bekendtgørelse, § 24, hvor afkortningen fastsættes til 10 pct. og hvor ministeriet får bemyndigelse til at fravige kravet om afkortning. Disse regler er klare og entydige. I § 16 vedrørende skolernes tilrettelæggelse opstår der imidlertid uklarhed, fordi begrebet ”afkortet hovedforløb” anvendes i stedet for ”standardiseret hovedforløb”, som anvendes i loven og § 26.

§ 16. stk. 5.: Betegnelsen ”afkortet hovedforløb” i § 16, stk. 5 erstattes af ”standardiseret hovedforløb”.

## Realkompetencevurdering

Ministeriet har i de dialoger, der har været med parterne, samt i svar på spørgsmål 12 i forbindelse med Folketingets behandling af lovforslaget, tilkendegivet, at alle har ret til at få lavet en kompetenceafklaring og uddannelsesplan uden aftale med arbejdsgi-veren. Men som udkastet er formuleret, er der et incitament for, at skolerne vil stille som betingelse for at lave kompetenceafklaring og uddannelsesplan, at der er indgået en uddannelsesaftale med arbejdsgiveren. Endelig har det tidligere være et problem, at skolerne har et incitament for ikke at give afkortning for tidligere opnåede real-kompetence og derfor ikke har informeret tilstrækkeligt om mulighederne.

LO foreslår, at det præciseres i bekendtgørelsen, at kompetenceafklaring og udarbej-delse af uddannelsesplan er et selvstændigt tilbud, som skolerne er forpligtet til at ”have på hylderne” og hvor der er adgang for alle – også uden uddannelsesaftale. Det kan placeres enten i kapitel 8 eller 9.

§ 56: Det bør i denne § præciseres, at alle elever har ret til at få foretaget en realkom-petencevurdering.

§ 56: Det bør understreges, at skolerne har pligt til at informere eleverne om mulighe-derne for afkortning og på hvilket grundlag dette kan opnås.

§ 56 stk. 5. Denne § bør deles op i pinde, der viser hvad skolerne afgør og hvad de faglige udvalg afgør. Grundlaget for skolernes afgørelse om forkortelse skal ligeledes præciseres fx ved henvisning til § 38, dette gælder særligt hvor skolerne træffer afgørelse om afkortning af praktikdelen.

§ 56 stk. 5: Der indføjes, at kompetencevurderinger fra andre ordninger (fx AMU) indgår i skolens vurderingsgrundlag.

§ 57, stk. 6: Det præciseres, at en afkortning, så der kun skal aflægges svendeprøve, skal ske efter godkendelse af det faglige udvalg.

## Optagelsesprøve og samtale

LO tager til efterretning, at optagelsesprøven er en fælles, national prøve, der tester om en ansøger har de fornødne minimumskvalifikationer i dansk og matematik. Denne prøve bør udarbejdes så den ikke er en kopi af folkeskolens afgangsprøve, men er målrettet behovene i erhvervsuddannelserne.

Det er overordnet LO’s opfattelse, at retningslinjerne for optagelsessamtalerne bør diffe-rentieres i forhold til forskellige grupper. Der er væsentlig forskel på, hvad der bør lægges vægt på for unge, der kommer direkte fra folkeskolen, men ikke lever op til 2-tallet, unge der har været ude 3-4 år og ofte haft et arbejde eller deltaget i anden uddannelse og voksne over 25 år.

§ 55. Denne § bør tilpasses ovenstående således, at der bl.a. for de helt unge lægges vægt på modenhed, mens der for de ældre lægges vægt på erhvervsmæssig erfaring.

## Øvrige punkter

LO ønsker at påpege følgende øvrige punkter forbindelse med udkastet til revideret hovedbekendtgørelse:

§ 3 stk. 4 ændres til " Reglerne om eux-forløb og om dettes struktur udformes, jf. § 4 i lov om studiekompetencegivende eksamen i forbindelse med erhvervsuddannelser (eux) m.v. efter samråd med de relevante faglige udvalg".

§ 20 stk. 4: LO gør opmærksom på, at i henhold til den politiske aftale skal disse indgange endeligt udformes i samarbejde med REU.

§ 20 stk. 5: Det bør beskrives nærmere, hvad en fagretning er.

§ 44 stk. 3: Det er efter LO’s opfattelse afgørende, at reglerne for fastsættelse af skolernes optagelse af elever på adgangsbegrænsede uddannelser inden udgangen af 2014 skal ændres således, at denne afspejler målsætningerne om efterfølgende beskæftigelse og de nye aftalestrukturer med flere korte aftaler, som er ved at opstå på nogle områder. Derfor mener LO, at alle typer uddannelsesaftaler – incl. alle typer korte aftaler og euv-aftaler – skal tælle med i beregningsgrundlaget med der længde/andel af den samlede uddannelseslængde. LO’s opfordrer ministeriet til snarest at anmode REU om en indstilling om dette.

§ 56 stk. 3. LO mener, at denne § skal understrege skolens pligt til at tilbyde supplerende undervisning til elever, der ikke har nået målene for skoleundervisningen i henhold til den personlige uddannelsesplan, som dette tidligere har været under-streget i lovarbejderne om eud-lovens §51. § 56 stk. 3 henviser på dette område alene til § 58, der vedrører kontaktlærere og mentorer samt læseundervisning, og ikke supplerende undervisning i bredere forstand. Dette er en væsentlig indskrænkning i støtten.

§ 86 stk. 3. Der skal laves en særlig blanket (evt. en tro og love-erklæring) til brug i de tilfælde, hvor der kun er aftale om en realkompetencevurdering.

Omkring blanketten til indgåelse af uddannelsesaftale mener LO, at afslutningstidspunktet for den samlede uddannelse bør indgå hvor det er relevant således det er tydeligt hvor i forløbet den pågældende aftale indgår.

Med venlig hilsen

Ejner K. Holst

LO sekretær